Id-Dwana ta' Malta qed tfittex li tikseb iktar minn nofs miljun ewro fondi biex għall-ewwel darba jkollha sezzjoni tal-klieb. Għal dan il-għan saret applikazzjoni mal-Kummissjoni Ewropea għal assistenza teknika u finanzjarja. Din is-sezzjoni se tkun maħsuba speċifikament biex taqbad prodotti illeċti u tal-kuntrabandu, b'mod partikolari sigaretti u tabbakk li meta jiddaħlu bil-kuntrabandu jkunu qed itellfu lill-pajjiż miljuni ta' ewro taxxa. L-investiment hu maħsub li jinkludi tmient iklieb bit-tim tagħhom u kap tat-taqsima, flimkien ma' software rilevanti u għodda investigattiva oħra. "Jekk approvat dan l-investiment ta' €544,000 fid-dwana se jwassal biex id-Dipartiment itejjeb is-sorveljanza kemm fejn jidħol kontroll tal-fruntieri kif ukoll fis-suq intern. Permezz ta' dawn il-klieb inkunu nistgħu nwettqu investigazzjonijiet ikbar mingħajr ma nxekklu n-negozju li għandu jibqa' għaddej mill-portijiet u l-ajruporti ta' pajjiżna bl-inqas problemi," qal id-Direttur Ġenerali tad-Dwana Joe Chetcuti. L-implimentazzjoni ta' dan il-proġett ġdid se jieħu madwar 14-il xahar. "Bil-għan li nassiguraw l-effettività u l-kwalità se niddedikaw xahrejn mill-proġett biex infittxu l-aqwa klieb imħarrġa. Filwaqt li l-klieb ikunu diġà mħarrġa ikun hemm bżonn li min se jieħu ħsiebhom, dawk magħrufa bħala handlers, jieħdu 18-il ġimgħa ta' taħriġ intensiv bil-għan li jiksbu l-esperjenza meħtieġa fir-rwol tagħhom u bil-għan li jiffamiljarizzaw ruħhom mal-klieb. Xi ħaġa importanti ħafna," żied jispjega Chetcuti, li fisser kif l-investiment fil-kelb ma jiġix waħdu. Fil-fatt, kompla jgħid li d-Dipartiment għandu l-għan li jsaħħaħ is-sezzjoni b'apparat teknoloġiku. Dan bil-għan li ssir analiżi tat-tagħrif biex l-uffiċjali tad-Dwana jkunu jistgħu jiskbu informazzjoni minn sorsi differenti u janalizzawhom b'reqqa fl-iqsar żmien biex jipprevienu u jħarbtu attivitajiet kriminali u frodulenti. Risposta definittiva dwar dan il-proġett mistennija sa Settembru. "Jekk nirċievu l-aħbar tajba, inwaqqfu mill-ewwel tim amministrattiv fi ħdan id-Dipartiment b'kull uffiċjal responsabbli minn mira speċifika bħal, ngħidu aħna, il-proċess ta' xiri u r-rapportaġġ finanzjarju u amministrattiv," temm jgħid Chetcuti, li ddeskriva dan il-proġett bħala kruċjali biex id-Dwana tibqa' ssaħħaħ ir-riżultati kbar li diġà kisbet.